Poliția Argeș a deschis un dosar penal după ce un copil orfan ar fi fost strâns de gât și lovit pentru că ar fi refuzat să își ia tratamentul înainte de micul dejun, de către o asistentă a DGASPC Argeș. După ce informațiile au apărut în spațiul public, Inspectoratul de Poliție Județean Argeș anunță că luni, copilul însoțit de un reprezentant legal din cadrul Centrului de Tip Familial unde e instituționalizat s-a prezentat la sediul Poliției Orașului Ștefănești. Aici, a declarat, verbal și în scris că, în dimineața aceleiași zile, ar fi fost agresat fizic de către o angajată a centrului.
Poliția a deschis dosar penal
A fost înregistrat un dosar penal pentru purtare abuzivă, în care polițiștii fac cercetări sub supravegherea Parchetului de pe lângă Judecătoria Pitești.
Conform Argesplus.ro, o asistentă medicală ar fi lovit un copil pentru că acesta ar fi refuzat să își ia tratamentul înainte de micul dejun. Asistenta s-ar fi urcat cu genunchii pe copil, în pat și l-ar fi strâns de gât.
Conform aceleiași surse, asistenta a fost mutată de la centru încă de luni.